Source: http://www.dotacie.info/index.php?page=4&id_clanky=68
Timestamp: 2019-10-15 16:34:26+00:00
Document Index: 5621634

Matched Legal Cases: ['čl. 2', '§ 4', '§ 9', '§ 10', '§ 57', '§ 57']

VÝZVA NA PREDKLADANIE ROZVOJOVÝCH PROJEKTOV GRAFICKÝCH SYSTÉMOV V ODBORNOM VZDELÁVANÍ REGIONÁLNEHO ŠKOLSTVA NA ROK 2006 ---- školstvo, vzdelávanie, štipendiá ( 13-03-2006 )
1. Vyhlásenie tematického okruhu rozvojových projektov grafických systémov v odbornom vzdelávaní regionálneho školstva na rok 2006
Ministerstvo školstva Slovenskej republiky oznamuje, že v súlade s čl. 2 ods. 2 Smernice č. 6/2005-R z 20. mája 2005, ktorou sa určuje postup pri poskytovaní finančných prostriedkov zriaďovateľom škôl na rozvojové projekty vyčlenilo z rozpočtu kapitoly na rok 2006 účelové finančné prostriedky vo výške 1 500 000,- Sk na tematický okruh „Rozvoj výchovy a vzdelávania ďalším zavádzaním grafických systémov do odborného vzdelávania regionálneho školstva“.
Účelové finančné prostriedky na realizáciu projektu v oblasti grafických systémov v odbornom vzdelávaní regionálneho školstva budú Ministerstvom školstva Slovenskej republiky pridelené zriaďovateľovi strednej školy v súlade s § 4 ods. 16 zákona Národnej rady Slovenskej republiky č. 597/2003 Z.z. o financovaní základných škôl, stredných škôl a školských zariadení v znení neskorších predpisov.
2. Prioritné témy tematického okruhu
Prioritnými témami tematického okruhu „Rozvoj výchovy a vzdelávania ďalším zavádzaním grafických systémov do odborného vzdelávania regionálneho školstva“ sú:
- zavedenie počítačom podporovaných technológií,
- nová kvalita odborných vedomostí a odborných zručností žiakov príslušných stredných škôl,
- tvorba učebných pomôcok, učebných textov a metodických listov,
- príprava pedagogických zamestnancov stredných škôl,
- zabezpečenie zodpovedajúceho softvéru potrebného k nasadeniu grafických systémov vo vyučovacom procese.
Projekty by mali byť zamerané na podporu tvorby obsahu nových alebo inovácie obsahu existujúcich výchovno-vzdelávacích programov s ich následnou regionálnou alebo celoslovenskou využiteľnosťou vo vyučovacom procese stredných odborných škôl, stredných odborných učilíšť a združených stredných škôl.
Prioritne je tematický okruh zameraný na študijné odbory v oblasti strojárstva elektrotechniky stavebníctva dopravy, pôšt a telekomunikácií, odevníctva, textilu, spracúvania dreva, výroby hudobných nástrojov, baníctva, baníckej geológie, geodézie, kartografie, katastra, hutníctva, chémie, polygrafie, spracúvania papiera, filmu a fotografie, umenia, úžitkového umenia ručnej umelecko-remeselnej výroby.
Doba riešenia projektu je od 1. mája 2006 do 31. decembra 2006.
O účelové finančné prostriedky na realizáciu projektu v oblasti grafických systémov v odbornom vzdelávaní regionálneho školstva je možné sa uchádzať formou žiadosti o poskytnutie finančných prostriedkov zo štátneho rozpočtu na rozvojový projekt grafických systémov, ktorej vzor je súčasne s osnovou na vypracovanie projektu grafických systémov k dispozícii na internetovej stránke Ministerstva školstva Slovenskej republiky www.minedu.sk.
Žiadosť o poskytnutie finančných prostriedkov na realizáciu rozvojového projektu (1 originál + 3 kópie + elektronická verzia) predkladá zriaďovateľ školy Ministerstvu školstva Slovenskej republiky prostredníctvom príslušného krajského školského úradu do 31. marca 2006.
Krajský školský úrad preverí úplnosť žiadosti a úplnosť predkladaného rozvojového projektu a doplní ju o svoje vyjadrenie. Krajský školský úrad môže v prípade potreby vyžiadať od zriaďovateľa, ktorý žiadosť predkladal, ďalšie údaje.
Krajský školský úrad predloží žiadosti Sekcii regionálneho školstva Ministerstva školstva Slovenskej republiky v termíne do 15. apríla 2006. Ak žiadosť nebude mať všetky náležitosti, alebo ak žiadateľ nedodá potrebné doklady v stanovenom termíne, krajský školský úrad žiadosť Ministerstvu školstva Slovenskej republiky nepostúpi.
Prihlášky doručené Ministerstvu školstva Slovenskej republiky po termíne 15. apríl 2006, nebudú akceptované. V danom kalendárnom roku môže zriaďovateľ školy podať len jeden rozvojový projekt vo vzťahu k príslušnej škole.
5. Poskytovanie účelových finančných prostriedkov
Účelové finančné prostriedky na realizáciu projektu v oblasti grafických systémov v odbornom vzdelávaní regionálneho školstva je možné prideliť:
- zriaďovateľovi strednej školy, ktorá je zriadená podľa § 9 ods. 1, § 10 ods. 5 písm. b), e) a g) zákona Národnej rady Slovenskej republiky č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a podľa § 57a a § 57b zákona č. 29/1984 Zb. o sústave základných a stredných škôl (školský zákon) v znení neskorších predpisov,
- žiadateľovi, ak preukáže že má na financovanie projektu zabezpečených najmenej 5 % nákladov z iných zdrojov.
Účelové finančné prostriedky nebudú poskytnuté:
- na úhradu záväzkov z predchádzajúcich rokov,
- na splácanie úverov a úrokov z poskytnutých úverov,
- žiadateľovi, ktorý nemá usporiadané finančné vzťahy k štátnemu rozpočtu.
Z účelových finančných prostriedkov pridelených na realizáciu projektu v oblasti grafických systémov v odbornom vzdelávaní regionálneho školstva je možné čerpať 10 % na režijné náklady (kancelárske potreby, telefón, internet, poštovné, nájom).
Predkladané projekty musia obsahovať všetky náležitosti stanovené osnovou na vypracovanie projektu grafických systémov. V prípade nesplnenia stanovených podmienok bude projekt vyradený.
6. Výber projektov
Výber projektov odporučených na pridelenie účelových finančných prostriedkov na realizáciu projektu v oblasti grafických systémov v odbornom vzdelávaní regionálneho školstva vykoná Komisia pre výber, hodnotenie a finančnú podporu projektov grafických systémov v odbornom vzdelávaní regionálneho školstva (ďalej len „výberová komisia“). Členov výberovej komisie menuje minister školstva Slovenskej republiky z radov zamestnancov Ministerstva školstva Slovenskej republiky, Štátneho inštitútu odborného vzdelávania, krajských školských úradov, zriaďovateľov stredných škôl v Slovenskej republike a nezávislých odborníkov v oblasti CAD/CAM/CAE technológií.
Projekty budú posudzované podľa základných kritérií pre výber projektov, ktorými sú:
- rešpektovanie prioritných tém tematického okruhu,
- využiteľnosť projektu vo vyučovacom procese stredných odborných škôl, stredných odborných učilíšť a združených stredných škôl,
- využiteľnosť projektu vo výchovno-vzdelávacej a metodickej činnosti učiteľov,
- preukázateľné dopady projektu,
- ekonomická efektívnosť,
- nápaditosť projektu.
Maximálna výška účelových finančných prostriedkov pre rozvojové projekty grafických systémov s celoslovenskou pôsobnosťou je 100 000 Sk a pre rozvojové projekty grafických systémov s regionálnou pôsobnosťou 50 000 Sk. Výberová komisia má právo výšku pridelených finančných prostriedkov znížiť.
Zloženie výberovej komisie a výsledky výberu projektov budú zverejnené
na internetovej stránke Ministerstva školstva Slovenskej republiky.
Ministerstvo školstva Slovenskej republiky si vyhradzuje právo zverejniť údaje o organizáciách a projektoch, ktorým budú účelové finančné prostriedky na realizáciu projektu v oblasti grafických systémov v odbornom vzdelávaní regionálneho školstva poskytnuté.
O schválení rozvojových projektov na financovanie a o výške pridelených finančných prostriedkov z rozpočtovej kapitoly Ministerstva školstva Slovenskej republiky na jednotlivé projekty rozhodne minister školstva Slovenskej republiky. Vybraní uchádzači budú písomne oboznámení do 30 dní od rozhodnutia ministra školstva Slovenskej republiky.